b'\n_START_ARTICLE_\nBill Gates\n_START_SECTION_\nDen unge Bill Gates\n_START_PARAGRAPH_\nBill Gates blev f\xc3\xb8dt i Seattle, Washington. Hans far, William H. Gates, Sr., var advokat, og hans mor, Mary Maxwell Gates, var bestyrelsesmedlem i Berkshire Hathaway, First Interstate Bank, Pacific Northwest Bell samt United Way, og senere blev hun det f\xc3\xb8rste kvindelige medlem af universitetsbestyrelsen ved University of Washington. Gates har to yngre s\xc3\xb8stre, Kristanne og Libby. Hans morfar, J. W. Maxwell, var bankdirekt\xc3\xb8r, og efter sigende etablerede han en fond p\xc3\xa5 flere millioner til Gates det \xc3\xa5r, han blev f\xc3\xb8dt. Gates har dog i magasinet Playboy n\xc3\xa6gtet at have haft nogen fonde fra barnsben. If\xc3\xb8lge Gates har han kun f\xc3\xa5et betalt sin dyre skolegang._NEWLINE_I grundskolen brillerede Gates, is\xc3\xa6r i matematik og naturvidenskab. Han gik p\xc3\xa5 Lakeside, der var Seattles mest eksklusive skole. Lakeside lejede i perioden en DEC PDP-10, og det gav Gates en unik mulighed for at dyrke sin interesse for computere. Gates var med i spejderkorpset og n\xc3\xa5ede rangen Life Scout. I High school grundlagde han sammen med Paul Allen Traf-O-Data, et firma, der solgte edb-systemer til regeringer. Derudover hjalp han med at udvikle et l\xc3\xb8nningsliste-system i COBOL for et firma i Portland, Oregon._NEWLINE_Da han var 13 \xc3\xa5r, lavede han allerede sm\xc3\xa5 enkle programmer som "Kryds og Bolle". I matematikdelen af den amerikanske SAT-pr\xc3\xb8ve form\xc3\xa5ede han engang at f\xc3\xa5 800 ud af 800 mulige point._NEWLINE_If\xc3\xb8lge en presseunders\xc3\xb8gelse fik Gates 1590 ud af 1600 mulige point (800, den h\xc3\xb8jest mulige score, i matematikdelen) i sin SAT-pr\xc3\xb8ve og havde mulighed for at indskrive sig til Harvard University hvilket han gjorde i 1973. Der l\xc3\xa6ste han Computer science og m\xc3\xb8dte sin fremtidige kompagnon Steve Ballmer. Under sit andet \xc3\xa5r p\xc3\xa5 Harvard skrev han, sammen med Paul Allen og Monte Davidoff, BASIC til Altair 8800en. Gates droppede ud under sit tredje \xc3\xa5r i fors\xc3\xb8get p\xc3\xa5 at etablere en karriere inden for softwareudvikling._NEWLINE_Den 13. december 1977 arresteredes Gates kortvarigt i Albuquerque for en trafikforseelse.'